Kokoomuksesta lähteneellä ja oman Liike Nyt -porukkansa perustaneella Harry Harkimolla oli monta syytä suivaantua kokoomusjohtajiin.

Hän kertoo kirjassaan Suoraan sanottuna (WSOY), miten kokoomuksen puheenjohtaja Alexander Stubb lupaili hänelle kulttuuriministerin paikkaa.

Sitä ei lopulta herunut. Harkimo lähtikin rahankerääjäksi Petteri Orpon puheenjohtajakampanjaan, jonka tarkoitus oli heittää Stubb ulos johtopaikalta.

Harkimo jopa ilmoittautui itse mukaan puheenjohtajakilpaan sähköjänikseksi, joka roolina oli raivata tilaa Orpon ehdokkuudelle.

Orpokin tarjosi valintansa jälkeen ministerinpostia, Harkimo kertoi.

Sekään ei koskaan toteutunut.

Kaikki kykypuolueessa eivät pitäneet pitkäaikaisen Jokeri-miehen Venäjä-yhteyksistä. KHL-kontaktit olivat vastustajille yksi keppihevonen pitää hänet ministeripaikkojen ulkopuolella.

Vähemmästäkin pettyy.

Karvaiden kokemusten jälkeen ei oikeastaan ole ihme, että Harkimo perusti oman liikkeensä.

Harkimon, Mikael Jungnerin, Jethro Rostedtin ja Sedu Koskisen liikkeestä on veistelty vitsiä eduskunnassa. Keski-ikäisten, hyväosaisten setämiesten joukolla ei ole tulevaisuutta, sanovat.

Todellisuudessa kokoomus pelkää.

Harkimo on käyttänyt sekä rahaa että vaivaa tutkiakseen, millainen liike purisi äänestäjiin.

Kokoomus on perinteisesti voinut luottaa yökerho-, urheilija-, missi- ja julkkissektoriinsa. Nyt osa kannatuksesta lohkeaa pois, sillä tämä äänestäjäkunta seuraa tuttuja kasvoja.

Sote-sotkun takia pääkaupunkiseudulla on paljon kokoomukseen tyytymättömiä lääkäreitä ja hoitajia. Maakunnissa Liike Nyt havittelee vapaita valtuustoryhmiä leiriinsä, Jämsässä ja Heinolassa on jo onnistuttu.

Mielipidemittauksissa sosiaalidemokraatit ja kokoomus ovat niin lähellä toisiaan, että jokaikinen perinteinen kokoomusääni olisi tarpeen.

Julkisuutta vakiintuneet vallankäyttäjät haastava yksinpurjehtija saa sormia napsauttamalla. Pelkkä Harkimon liikkeen perustamisen harkitseminen oli keväällä kaikkien viestimien pääuutinen.

Kokoomuslaisilla ei myöskään ole omia tv-ohjelmia, ja se ruokkii kateutta.

Diili näkyy ensi viikosta alkaen sadoilletuhansille katsojille MTV3-kanavalla.

Kymmenosaisessa ohjelmassa Harkimo hakee markkinointijohtajaa kansainvälisiä pelitapahtumia järjestävään yritykseen, ja markkinoi samalla itseään vaalien lähestyessä.

Harkimo kertoi ilmoittavansa lokakuussa, lähteekö Liike Nyt eduskuntavaaleihin. Ihme on, jos ei lähde.

Hän voisi sote-vastaisena ja yrittäjähenkisenä ääniharavana vetää Uudeltamaalta myös listan kakkosehdokkaan mukanaan.

Jos joku toinen julkkis onnistuu Helsingissä tai Varsinais-Suomessa, koossa on jo kolmen hengen ryhmä.

Saako se oikeastaan ikinä mitään aikaan, on toinen juttu.

Harkimolla olisi kuitenkin muutamalla parlamenttipaikalla mahdollisuus viedä kokoomukselta suurimman puolueen paikka.

Samalla katkeaisi Petteri Orpon tie pääministeriksi.

Sekin voi riittää tavoitteeksi, jos jotain on jäänyt hampaankoloon.